14 “Lerato . . . le mamella lintho tsohle.” Mamello e re nolofalletsa ho ema re tiile ha re thulana le maemo a nyahamisang kapa mathata. Liteko tsa mamello ha li hlahe ka ntle ho phutheho feela. Ka linako tse ling re ka ’na ra lekoa hona ka hare ho phutheho. Ka lebaka la ho se phethahale, ka linako tse ling re ka ’na ra soetsoa ke barab’abo rōna. Re ka ’na ra utloisoa bohloko ke puo e sa nahaneleng. (Liproverbia 12:18) Kapa taba e ’ngoe e itseng ka phuthehong ha e sebetsoe ka tsela eo re nahanang hore e lokela ho sebetsoa ka eona. Tsela eo mor’abo rōna ea itseng ea hlomphehang a etsang lintho ka eona e ka ’na ea re khopisa, ea etsa hore re ipotse, ‘Mokreste a ka etsa ntho e tjee joang?’ Ha re tobane le maemo a kang ao, na re tla ikhula phuthehong ebe re khaotsa ho sebeletsa Jehova? Eseng haeba re e-na le lerato! Ka sebele, lerato le re thibela ho foufatsoa ke mefokolo ea mor’abo rōna hoo re seng re ke ke ra hlola re bona molemo leha e le ofe ho eena kapa ho phutheho ka kakaretso. Lerato le re nolofalletsa ho lula re tšepahala ho Molimo re bile re tšehetsa phutheho ho sa tsotellehe seo motho e mong ea sa phethahalang a ka ’nang a se bua kapa a se etsa.—Pesaleme ea 119:165.